CELEX: 32021D0826
Language: hu
Date: 2021-05-17 00:00:00
Title: A Bizottság (EU) 2021/826 határozata (2021. május 17.) a migrációs válság kezelése érdekében Görögország segítségnyújtás iránti kérelmére válaszul Belgium által behozott áruk tekintetében biztosított behozatalivám- és héamentességről (az értesítés a C(2021) 3274. számú dokumentummal történt) (Csak a holland, a francia és a görög nyelvű szöveg hiteles)

2021.5.25.   
               
               
                  HU
               
               
                  Az Európai Unió Hivatalos Lapja
               
               
                  L 184/1
               
            
         A BIZOTTSÁG (EU) 2021/826 HATÁROZATA
         (2021. május 17.)
         a migrációs válság kezelése érdekében Görögország segítségnyújtás iránti kérelmére válaszul Belgium által behozott áruk tekintetében biztosított behozatalivám- és héamentességről
         
            
               (az értesítés a C(2021) 3274. számú dokumentummal történt)
            
         
         (Csak a holland, a francia és a görög nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a 2006/112/EK irányelv 143. cikke b) és c) pontja hatályának a bizonyos termékek végleges behozatalára kivetett hozzáadottérték-adó alóli mentességek tekintetében való meghatározásáról szóló, 2009. október 19-i 2009/132/EK tanácsi irányelvre (1) és különösen annak 53. cikke első bekezdésére,
         tekintettel a vámmentességek közösségi rendszerének létrehozásáról szóló, 2009. november 16-i 1186/2009/EK tanácsi rendeletre (2) és különösen annak 76. cikke első bekezdésére,
         mivel:
         
                     (1)
                  
                  
                     A migrációs válság időszakát követően Görögország 2020. március 2-án az 1313/2013/EU európai parlamenti és tanácsi határozat (3) 15. cikkének megfelelő segítségnyújtás iránti kérelmet terjesztett elő.
                  
               
                     (2)
                  
                  
                     Görögország kérelmére válaszul Belgium Védelmi Minisztériuma – az 1186/2009/EK rendelet 74. cikke és a 2009/132/EK irányelv 51. cikke értelmében vett állami szervezetként – 2020. március 6-án sürgősségisegély-felszereléseket és más szükséges ellátmányt hozott be és szállított Görögországba a menedékkérők és migránsok közötti szétosztás vagy rendelkezésre bocsátás céljából.
                  
               
                     (3)
                  
                  
                     A Bizottság határozatának bejelentéséig Belgium – az 1186/2009/EK rendelet 76. cikke második bekezdésének és a 2009/132/EK irányelv 53. cikke második bekezdésének megfelelően – engedélyezte az árukra alkalmazandó behozatali vámok és hozzáadottérték-adó (a továbbiakban: héa) felfüggesztését.
                  
               
                     (4)
                  
                  
                     Belgium 2020. március 23-án a Görögországnak szállított árukra vonatkozó behozatalivám- és héamentesség iránti kérelmet nyújtott be. Belgium részletes listát nyújtott be a Bizottságnak, amelyben feltüntette a Görögországba küldött, behozatalivám- és héamentesen behozott áruk jellegét és mennyiségét.
                  
               
                     (5)
                  
                  
                     Az 1186/2009/EK rendelet 76. cikkének első bekezdése és a 2009/132/EK irányelv 53. cikkének első bekezdése értelmében úgy tekinthető, hogy Belgiumnak a Görögország részére szállított árukra vonatkozó behozatalivám- és héamentesség iránti kérelmét az érintett tagállam nyújtotta be, figyelembe véve, hogy Görögország segítségnyújtás iránti kérelmet terjesztett elő, Belgium pedig az 1313/2013/EU határozat 15. cikkének értelmében válaszolt erre.
                  
               
                     (6)
                  
                  
                     Az 1186/2009/EK rendelet XVII. fejezetének C. szakasza és a 2009/132/EK irányelv VIII. címének 4. fejezete értelmében vett katasztrófának minősül az a humanitárius válsághelyzet és az általa okozott rendkívüli kihívás, amely szükségessé teszi a többi tagállam gyors segítségnyújtását, hogy a téli időszakban védelmet nyújtsanak a megnövekedett számú menedékkérőnek és migránsnak.
                  
               
                     (7)
                  
                  
                     Ezért helyénvaló, hogy a Bizottság mentességet biztosítson Belgium számára az 1186/2009/EK rendelet 74. cikkében meghatározott célokból behozott árukra fizetendő behozatali vámok, valamint a 2009/132/EK irányelv 51. cikkében meghatározott célokból behozott árukra fizetendő héa tekintetében.
                  
               
                     (8)
                  
                  
                     Görögország 2020. október 22-én megerősítette a Bizottságnak a Belgium által benyújtott részletes listán szereplő áruk átvételét; tájékoztatott arról, hogy a Polgári Védelmi Minisztérium Polgári Védelmi Főtitkárságát jelölte ki a fent említett áruk átvételére a migránsok és menedékkérők közötti ingyenes szétosztás vagy rendelkezésre bocsátás céljából; és elismerte, hogy a fent említett áruk tekintetében megfelelő intézkedéseket hoztak az 1186/2009/EK rendelet 78., 79. és 80. cikkének, valamint a 2009/132/EK irányelv 55., 56. és 57. cikkének való megfelelés biztosítása érdekében.
                  
               
                     (9)
                  
                  
                     Ezért behozatalivám- és héamentességet kell adni a Belgium által 2020. március 6-án végzett behozatal tekintetében, hogy Belgium továbbadja azt Görögország számára.
                  
               
                     (10)
                  
                  
                     Az 1186/2009/EK rendelet 76. cikkében és a 2009/132/EK irányelv 53. cikkében foglaltaknak megfelelően a Bizottság 2021. február 11-én konzultált a tagállamokkal,
                  
               ELFOGADTA EZT A HATÁROZATOT:
         
            1. cikk
            Az áruk az 1186/2009/EK rendelet 2. cikke (1) bekezdésének a) pontja értelmében vett behozatali vámoktól és a 2009/132/EK irányelv 2. cikke (1) bekezdésének a) pontja értelmében vett behozatal után fizetendő héától mentesen behozhatók, amennyiben teljesülnek az alábbi feltételek:
            
                        a)
                     
                     
                        az árukat Görögország Polgári Védelmi Minisztériumának Polgári Védelmi Főtitkársága általi, a menedékkérők és migránsok közötti ingyenes szétosztásra és ingyenes rendelkezésre bocsátásra szánták;
                     
                  
                        b)
                     
                     
                        az áruk eleget tesznek az 1186/2009/EK rendelet 75., 78., 79. és 80. cikkében, valamint a 2009/132/EK irányelv 52., 55., 56. és 57. cikkében meghatározott feltételeknek;
                     
                  
                        c)
                     
                     
                        a görög hatóságok az e határozat hatálya alá tartozó, behozott áruk tekintetében megfelelő intézkedéseket hoztak az 1186/2009/EK rendelet 78., 79. és 80. cikkének, valamint a 2009/132/EK irányelv 55., 56. és 57. cikkének való megfelelés biztosítása érdekében.
                     
                  
         
            2. cikk
            Az 1. cikket a Belgium által 2020. március 6-án behozott, majd Görögország 2020. március 2-án előterjesztett – az 1313/2013/EU határozat 15. cikkének megfelelő – segítségnyújtás iránti kérelmére válaszul Görögországba szállított árukra kell alkalmazni.
         
         
            3. cikk
            Ennek a határozatnak a Belga Királyság és a Görög Köztársaság a címzettje.
         
         
            Kelt Brüsszelben, 2021. május 17-én.
            
               
                  a Bizottság részéről
               
               Paolo GENTILONI
               
                  a Bizottság tagja
               
            
         
         
            (1)  HL L 292., 2009.11.10., 5. o.
         
         
            (2)  HL L 324., 2009.12.10., 23. o.
         
         
            (3)  Az Európai Parlament és a Tanács 1313/2013/EU határozata (2013. december 17.) az uniós polgári védelmi mechanizmusról (HL L 347., 2013.12.20., 924. o.).